Rooftogdrama by Oriental City in BrumaArgieffoto. Twee werkers van Oriental City in Bruma, Johannesburg, is Woensdag tydens ŉ gewapende roof geskiet en gewond. Konst. Thabo Malatjie, ŉ polisiewoordvoerder, het Woensdag gesê ŉ groep van 12 mans het vroeër vandag die winkel bestorm. Die eienaar wou hulle teenstaan, waarna hulle glo lukraak op die werknemers begin skiet het. Hulle het ook skote buite die winkel gevuur terwyl hulle na hul wegkomvoertuig, ŉ Mercedes-Benz Vito, gehardloop het. “Toe die mans uit die parkeerarea gery het, het hulle teen ŉ BMW gebots,” het Malatjie gesê. Die mans het uit hul wegkomvoertuig gespring, twee voertuie in die omgewing gekaap, en weer weggejaag. Volgens Malatjie is dit nog nie bekend of enigiets uit die winkel gesteel is nie. Die ondersoek duur voort. Niemand is nog in verband met die voorval in hegtenis geneem nie.